Журналистхэм фIыщIэ хуащI
«Псори дызэхыхьэнщи, ди лъэпкъэгъухэм дадэIэпыкъунщ» къыхуеджэныгъэм щIэту иджыблагъэ ДАХ-м и жэрдэмкIэ Налшык Дунейпсо адыгэ зэIущIэшхуэ щекIуэкIащ. Ар теухуауэ щытащ зауэ лыгъейм хэт Сирием щыпсэу ди лъэпкъэгъухэм, абыхэм ящыщу хэкужьым къэзыгъэзэжыфахэм ядэIэпыкъуным. Зэхыхьэр зэрекIуэкIам теухуа теленэтыныр зыгъэхьэзыра телевиденэм и лэжьакIуэхэр «Трек» шхапIэм щагъэлъэпIащ.
Сэхъурокъуэ Хьэутий ДАХ-м и ЩIыхь тхылъыр Хъуэжэ Жан ирет. ДАХ-м и тхьэмадэ Сэхъурокъуэ Хьэутий къыхигъэщащ республикэм и хъыбарегъащIэ IэнатIэхэм я лэжьакIуэхэм щхьэх, жэщ-махуэ ямыIэу щIыналъэм къыщыхъу-къыщыщIэ Iуэхухэр пэжу къызэрагъэлъагъуэр, цIыхубэм я деж зэрынахьэсыр.
— Газетхэм, журналхэм, телевиденэм и лэжьакIуэхэм цIыхухэм я псэукIэр, ахэр зыхуэфI-зыщыщIэхэр пэжу къызэрагъэлъагъуэр узыгъэгуфIэщ. Творческэ лэжьыгъэ пэрыт дэтхэнэми хуэдэу, хъыбарегъащIэ IэнатIэр зезыхьэхэми щIэныгъэ, зэфIэкI ябгъэдэлъщ, — жиIащ Сэхъурокъуэм. — ЦIыхубэм я IуэхущIафэхэр, я гугъапIэхэр журналистхэм къызэраIэтым сфIэгъэщIэгъуэну сыкIэлъоплъ. Дауи, гуапэщ апхуэдэ лэжьыгъэ мытыншыр къазэрехъулIэр. Къыхэгъэщыпхъэщ, а Iуэхур зэрыкIуатэр унафэщIхэм зыкъомкIэ зэрелъытари.
Сэхъурокъуэ Хьэутий республикэм и телевиденэм, газетхэм я лэжьакIуэхэм фIыщIэ яхуищIащ, зэхыхьэр зэрекIуэкIам теухуа хъыбархэр цIыхубэм деж зэрынахьэсам папщIэ. КъБР-м и Правительствэм, КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэм, ДАХ-м я щIыхь тхылъхэмрэ саугъэтхэмрэ зыхуагъэфэщахэм Сэхъурокъуэ Хьэутийрэ министр Къумахуэ Мухьэдинрэ иратыжащ. Саугъэт щхьэхуэхэр хуагъэфэщащ газетхэм я редактор нэхъыщхьэхэу Аттаев Жамал, ХьэфIыцIэ Мухьэмэд, Болэт Арсен, Къардэн Мухьэмэд, «1 КъБР» ТВ-м и тхьэмадэ Дроздов Игорь сымэ.
Къумахуэ Мухьэдин Сэхъурокъуэ Хьэутий фIыщIэ хуищIащ журналистхэм гулъытэ къазэрыхуищIам папщIэ. Министрыр телевиденэм и лэжьакIуэхэм, журналистхэм ехъуэхъуащ ехъулIэныгъэ, узыншагъэ яIэу я IэнатIэр ирахьэкIыну.
ТЕКIУЖЬ Заретэ.
